एपीएफ चौथोपल्ट च्याम्पियन
आयोजक त्रिभुवन आर्मी क्लबलाई टाइब्रेकरमा ४–२ ले पराजित गर्दै एपीएफ लगातार चौथोपल्ट प्रधानसेनापति ट्रफी अन्तर्राष्ट्रिय महिला फुटबल च्याम्पियन बनेको छ । 
काठमाडौँ — आयोजक त्रिभुवन आर्मी क्लबलाई टाइब्रेकरमा ४–२ ले पराजित गर्दै एपीएफ लगातार चौथोपल्ट प्रधानसेनापति ट्रफी अन्तर्राष्ट्रिय महिला फुटबल च्याम्पियन बनेको छ । छैटौं संस्करणसम्म एपीएफले सुरुआती दुई संस्करणमा मात्र उपाधिबाट वञ्चित भएको थियो । आर्मी मुख्यालय भद्रकालीस्थित मैदानमा आर्मी भने फेरि एकपटक अभागी बन्यो । यसअघिका तीनै संस्करणको फाइनलमा आर्मीले एपीएफसँगै पराजय बेहोरेको थियो । अघिल्ला संस्करणमा जस्तो आर्मीले यसपालि भने एपीएफलाई उपाधि यात्रामा सहज बाटो दिएन । निर्धारित र अतिरिक्त समयमा ११ गोलको बराबरी भएपछि खेल टाइब्रेकरमा पुगेको थियो । पेनाल्टीमा एपीएफका सावित्रा भण्डारी, रेनुका नगरकोटी, अनिता बस्नेत र अनु लामाले गोल गरेका थिए । गीता रानामगरको प्रहार भने पोस्ट माथिबाट बाहिरियो । आर्मीकी कप्तान कृष्णा खत्री र इन्दिरा राईले गोल गर्न असफल भए । कृष्णको प्रहार गोलरक्षक एन्जिला तुम्बाम्फेले रोकिन् भने इन्दिराको प्रहार बाहिरियो । आर्मीबाट अञ्जना रानामगर र निशा बोहराले मात्र गरेका थिए । यसअघि ४१ औं मिनेटमा एपीएफले अग्रता लिएको थियो । सरु लिम्बुको पासमा अनिता बस्नेतले सिक्स यार्ड बक्सबाट वान भर्सेस वानमा गोल गरिन् । पहिलो हाफको खेल एपीएफले नियन्त्रणमा राखेको थियो । यद्यपि ४५ औं मिनेटमा आर्मीकी विमला चौधरीको क्रस पेनाल्टी क्षेत्रमा रहेकी शर्मिला थापाले नियन्त्रण गर्न नसक्दा आर्मीले पहिलो हाफमा बराबरी गर्ने अवसर गुमायो ।दोस्रो हाफमा भने आर्मी खेलमा फर्कियो । ६१ औं मिनेटमा एपीएफकी गोलरक्षक एन्जिलाको गल्तीमा आर्मीकी विमला चौधरीले गोल गरी खेल बराबरीमा ल्याइन् । त्यसको तीन मिनेटअघि आर्मीकी सुनीता चौधरीले सावित्रा भण्डारीलाई फाउल गरेपछि पाएको फ्रिकिकमा सावित्राकै प्रहार गोलरक्षक अन्जनाले पञ्च गरेर जोगाइन् ।थपिएको २० मिनेटमा एपीएफले गोलको उत्कृष्ट अवसर खेर फाल्यो । १ सय ७ औं मिनेटमा अनिता बस्नेतको क्रसमा सावित्राले पेनाल्टी एरियाबाट गरेको हेडर किपर बिट भइसकेको अवस्थामा कविता लिम्बुले गोललाइनबाट क्लियर गरिन् । आर्मीका प्रशिक्षक किशोर केसी हारका बाबजुद सन्तुष्ट देखिए । ‘हामीले एपीएफलाई खेलेरै जित्न सक्दैनौं भन्ने थाहा थियो, हामीले टाइब्रेकरसम्म खेल लैजाने रणनीति लिएका थियौं र सफल भयौं,’ प्रशिक्षक केसीले थपे, ‘पेनाल्टीमा सुरुमै दुई खेलाडी चुक्न पुगे, हाम्रो हारको कारण नै त्यही बन्यो ।’एपीएफका प्रशिक्षक जनक सिंहले भने नियमित समयमै जित हासिल गर्नुपर्नेमा पेनाल्टीसम्म पुगेको भन्दै असन्तुष्टि जनाए । ‘हामीले जित्न सक्यौं त्यो ठूलो कुरा हो, यो खेल नियमित समयमै हामीले जित्नुपथ्र्यो । बराबरी गोल खाएपछि हाम्रा खेलाडी दबाबमा आए र सन्तुलन बिग्रियो ।’एपीएफले ३ लाख र उपविजेताले १ लाख ५० हजार रुपैयाँ पुरस्कार पाए । सेमिफाइनलमा पुगेका प्रदेश २ र नेपाल पुलिस क्लबले ५०–५० हजार पुरस्कार पाए । उत्कृष्ट खेलाडीमा आर्मीकी डिफेन्डर पुनम जर्घामगर चुनिइन् । उनले एक थान स्कुटर पुरस्कार पाइन् । त्यस्तै विधागततर्फ गोलरक्षकमा एपीएफकी एन्जिला, डिफेन्समा आर्मीकी सुनीता चौधरी, मिडफिल्डमा आर्मीकै विमला चौधरी, फरवार्डमा एपीएफकी सावित्रा भण्डारी र प्रशिक्षकमा एपीएफकै जनक सिंह उत्कृष्ट चुनिए । उनीहरू सबैले जनही ५ हजार पुरस्कार पाए । प्रतियोगिताको पहिलो संकरण नेपाल पुलिस र दोस्रो संस्करण मध्यमाञ्चलले जितेका थिए । त्यसयता सबै संस्करणमा एपीएफ हाबी हुँदै आएको छ ।